לאחר הקרב עם הביסמרק והתארגנות מחדש, הפליגה רודני לבוסטון, בארצות הברית, לצורך תיקונים במנוע. אף על פי שארצות הברית טרם הצטרפה למלחמה הייתה אהדתה נתונה לבריטניה, והעזרה שקיבלה רודני מעידה על כך. בספטמבר צורפה רודני ל"כוח H", שבסיסו היה בגיברלטר, כדי ללוות שיירות למלטה. בנובמבר הוחזרה לבריטניה, והוצבה באיסלנד למשך חודש. בחודשים הראשונים של 1942 עברה האונייה טיפול מקיף, ואז הוחזרה לכוח H; רודני המשיכה בליווי שיירות למלטה, והשתתפה בסיוע למבצע לפיד, נחיתת בעלות הברית בצפון אפריקה בנובמבר 1942. מאוחר יותר הייתה האונייה חלק מכוחות הסיוע לנחיתה בסיציליה ולסאלרנו. ביוני 1944 סייעה האונייה לפלישה בנורמנדי. בספטמבר 1944 ליוותה רודני למורמנסק.